****

**Pályázati feltételek és bírálati szempontok**

**a Nemzeti Parki Termék védjegy használatához**

**A védjegy**

A Nemzeti Parki Termék védjegyet az *1. számú melléklet* tartalmazza. A védjegyjogosult az Őrségi Nemzeti Park Igazgatóság.

**A védjegy célja**

A Nemzeti Parki Termék védjegy (a továbbiakban: védjegy) céljai:

1. a természetvédelmi oltalom alatt álló területeken működő helyi vállalkozások, gazdálkodók, gazdálkodó szervezetek támogatása, az eladásra szánt termékeik megbecsülésének növelése, piaci lehetőségeinek bővítése,
2. a környezettudatosság növelése, a természetvédelem társadalmi megítélésének általános javítása, valamint a térségi, természetvédelmi, vidékfejlesztési és gazdasági együttműködések erősítése,
3. az érintett térségek természeti, táji és kulturális sajátosságainak, helyi hagyományainak megőrzése és népszerűsítése.

**A védjegy használati jogának megszerzése**

A védjegy használati jogának megszerzéséhez pályázatot kell benyújtani, a *2. számú mellékletben* található védjegyhasználati kérelem használatával. A pályázat benyújtásának módját, helyét és idejét a *Pályázati Felhívás* tartalmazza.

**Pályázók köre**

A védjegy elnyerésére azok a természetes személyek, őstermelők, kistermelők, gazdálkodó szervezetek, vállalkozók, civil szervezetek pályázhatnak, akik az Őrségi Nemzeti Park Igazgatóság működési területén bejegyzett működési hellyel rendelkeznek, az Őrségi Nemzeti Park Igazgatóság működési területén (Vas Vármegye teljes területe + Szentgyörgyvölgy, Felsőszenterzsébet, Magyarföld, Csöde, Zalalövő) természetvédelmi oltalom alatt álló területekhez köthetően működnek, és kereskedelmi forgalomba hozható feldolgozott élelmiszereket, vagy kézműves termékeket állítanak elő, illetve turisztikai szolgáltatásokat nyújtanak. Pályázni kizárólag saját készítésű termékkel lehet.

A pályázónak rendelkeznie kell a termék előállítására és forgalmazására vonatkozó engedéllyel és jogosultsággal.

A védjegyoltalom kizárólag a *3. számú mellékletben* foglalt áruosztályokra terjed ki.

Kizárásra kerül a pályázatból,

1. akit a pályázat benyújtási határidejét megelőző 5 évben természetkárosítás, hulladékgazdálkodás rendjének megsértése vagy környezetkárosítás miatt bíróság jogerősen elmarasztalt;
2. akinek felelősségét a pályázat benyújtási határidejét megelőző 2 évben szabálysértési eljárásban természetvédelmi szabálysértés elkövetése miatt jogerősen megállapították;
3. akivel szemben – természetes vagy jogi személyként, vagy jogi személyiség nélküli társaságként – jogerősen természetvédelmi, környezetvédelmi, állategészségügyi vagy élelmiszerlánc biztonsági bírságot szabtak ki a pályázat benyújtási határidejét megelőző 2 évben;
4. aki felszámolási, végelszámolási vagy csődeljárás alatt áll;
5. akinek 60 napnál régebben lejárt köztartozása áll fenn;
6. akivel szemben a védjegyjogosult 60 napnál régebben lejárt követelést tart nyilván;
7. akivel szemben a védjegyhasználati szerződést szerződésszegés miatt felmondták, az azt követő legalább egy, legfeljebb öt évig, és az eltiltás érvénye a pályázat benyújtásának határidejekor még fennáll.

**A pályázatok elbírálása**

A védjegyrendszer működtetésének szakmai felügyeletét az Agrárminisztérium által átruházott hatáskörben a nemzeti park igazgatóságok irányítási feladatait ellátó állami vezető (a továbbiakban: szakmai felügyeletet ellátó szerv) látja el. A szakmai felügyeletet ellátó szerv a védjegyjogosultak által közzétett felhívásokra beérkezett pályázatokat a termékmintákkal együtt a Nemzeti Parki Tanúsítványi Bizottság (a továbbiakban: NPTB) értékeli, amelynek elnöke a nemzeti park igazgatója, tagjait pedig az igazgató kéri fel.

A pályázat során leadott termékminták a pályázó tulajdonát képezik. A nyertes pályázók a termékmintákat felajánlhatják a védjegyjogosultnak további védjegy népszerűsítési célokra, viszont az elutasított pályázatok termékmintáinak megőrzését, raktározását az elbírálás után az Őrségi Nemzeti Park Igazgatóság nem vállalja. A nem romlandó termékek bírálat utáni visszavételéről a pályázó gondoskodik.

**Értékelési alapelvek**

Az NPTB a bírálatot az alábbi általános értékelési szempontokat figyelembevételével végzi el:

1. A termék, szolgáltatás előállítása az Őrségi Nemzeti Park Igazgatóság működési területén, természetvédelmi oltalom alatt álló területen (Nemzeti Park, Tájvédelmi Körzet, Természetvédelmi Terület, Natura 2000 besorolású, ex-lege terület), vagy ezen külterületekhez tartozó településeken történik (lásd: [termeszetvedelem.hu – Interaktív természetvédelmi térkép](https://web.okir.hu/map/?config=TIR&lang=hu)).
2. A termék elsősorban helyi, megtermelt, vagy összegyűjtött nyersanyagokból készül, túlnyomó részben nem tartalmaz tájidegen, illetve termőhely-idegen növény származékát, vagy tájidegen vadon élő állat származékát.
3. A gyártó vagy a szolgáltató tevékenységének végzését a térség munkaerő kínálatára alapozza.
4. A termék minőségével, megjelenésével vagy más kivételes tulajdonságával jól reprezentálja a térség természeti, táji és kulturális sajátosságait.
5. A pályázó a tevékenységét a helyi hagyományokra és helyi sajátosságokra alapozva végzi.
6. A pályázó tevékenysége mintaértékű más termelők, szolgáltatók részére.
7. A termék, szolgáltatás megfelel a hazai és európai uniós normáknak, szabályoknak, és illeszkedik a fenntartható fejlődés elvéhez.
8. A termék, szolgáltatás megfelel a *2. sz. mellékletben* felsorolt minimális számú választható termékjellemzőknek, az egyes terméktípusok esetében pedig a kérelemben megjelölt kötelező termékjellemzőknek is megfelel.
9. Élelmiszerek esetében a fentieken felüli elvárás: a kitöltött gyártmánylap (ld. 5*. számú melléklet*) védjegyhasználati kérelemmel egyidejű benyújtása.
10. Húsból készült szárazáru termékek esetében illetve tejtermékek esetében előnyt jelent, amennyiben az alapanyag extenzív gyepgazdálkodásra alapozott, kiemelten legeltetéses állattartásból származik.
11. Kézműves termékek esetében a fentieken felüli elvárások:
	1. Amennyiben az alapanyagok valamelyike helyben nem szerezhető be, Magyarországon kerül beszerzésre.
	2. Előnyt jelent, amennyiben a terméken minél teljesebben megjelenik a helyi hagyományos forma- és díszítményvilág.

**Speciális értékelési szempontok**

Az NPTB a beérkezett kérelmeket az alábbi értékelési szempontrendszer alapján bírálja el.

Területi lehatárolás:

Az Őrségi Nemzeti Park Igazgatóság működési területén található, természetvédelmi oltalom alatt álló területek (Nemzeti Park, Tájvédelmi Körzet, Természetvédelmi Terület, Natura 2000 besorolású, ex-lege terület), vagy ezen külterületekhez tartozó települések (lásd: termeszetvedelem.hu – Interaktív természetvédelmi térkép).

Védjegyhasználat kizárólag a fenti lehatárolású területekről származó termékek és hozzájuk kapcsolódó tevékenységek tekintetében engedélyezhető.

Előállítás:

A termék előállításának módjáról a kérelmező nyilatkozatot nyújt be. Alapvető követelmény a védjegyhasználat során a környezetkímélő vagy annak bevezetését vállaló tevékenység mind a termelés, mind az előállítás során. Tehát a védjegyhasználatból nincsenek kizárva azok, akik egyelőre nem folytatnak környezetkímélő gazdálkodást, de vállalják az arra való átállást. Ilyen módón a védjegyrendszer ösztönzi (önkéntesen vállalható minőségtanúsítási szempontokkal és ingyenes tanácsadási tevékenységgel) a környezetkímélő gazdálkodásra történő átállást.

Csomagolás:

Az értékelés figyelembe veszi a termék/termékek csomagolásának módját is. Fontos, hogy se a termék, se annak csomagolása ne szennyezze a környezetet, a termék összetétele élettartamának egyetlen fázisában se legyen káros az egészségre (gyártás, felhasználás, megsemmisítés). A csomagoló anyagok elsősorban újrahasznosított vagy újrahasznosítható, biológiailag lebomló anyagok, főként helyi nyersanyagok legyenek.

Speciális termékjellemzők:

Az értékelés kiterjed a termék kivételes (átlag feletti) minőségére, amellyel jól reprezentálja a régiót, a helyi specialitásokat. A termék minőségi sajátosságait az NPTB ítéli meg a termékminta alapján (indokolt esetben fénykép vagy a termék kérvényben megadott tulajdonságainak leírása alapján). Az NPTB egy terméket (csomagolásával együtt) a feldolgozás pontossága, működés, eredetiség, esztétikai és érzékszervi tulajdonságok (illat, íz, stb.) valamint környezet- és természetvédelmi szempontok szerint bírál el (összehasonlítva az adott termék átlagos típusával). Fontos, hogy a terméken lévő leírás, magyarázat, felirat a származását egyértelműen jelezze. Előnyként kell kezelni, ha a termék elnevezése a régióból származó helyi elnevezést is tartalmaz. Előnyként kell kezelni, ha a terméken lévő motívumok összefüggenek az Őrségi Nemzeti Parkkal, vagy az Igazgatóság működési területén természetvédelmi oltalom alatt álló területtel.

**A védjegy használatának engedélyezése**

Az Őrségi Nemzeti Park Igazgatóság, mint védjegyjogosult a védjegy használatát – pályázat alapján – a *4. számú mellékletben* foglalt védjegyhasználati szerződés alapján engedélyezi, amely a Felek bármelyike által lényegesnek tartott szerződési feltételekkel kiegészíthető.

A védjegyhasználatra jogosult számára biztosított előnyök: az *orseginemzetipark.hu* és a *nemzetiparkitermek.hu* weboldalakon a Nemzeti Parki Termék és előállítójának megjelentetése; a nemzeti park által szervezett, nagyobb rendezvények alkalmával külső helyszínre történő kitelepülése ingyenes lehetősége; Nemzeti Parki Termék matrica folyamatos beszerezhetőségének biztosítása.

A Védjegyet kizárólag a pályázathoz benyújtott termékmintával – minőségében, motívumvilágában – egyező termékeken jogosult használni a Védjegyhasználó.

**Védjegyhasználat díja**

A Nemzeti Parki Termék védjegy használata díjtalan, de a védjegyjogosult fenntartja a jogot, hogy ezen a későbbiekben módosítson.

**Védjegyhasználat ellenőrzése**

1. A védjegyhasználó által előállított termék és a nyújtott szolgáltatás minősége, megjelenése nem csorbíthatja a védjegyjogosult jó hírnevét.
2. A védjegyjogosult – az NPTB felkérésére és bevonásával – ellenőrzi a védjeggyel ellátott áruk, illetve nyújtott szolgáltatások minőségét, és a védjegy szerződés- és rendeltetésszerű használatát. Az ellenőrzésről jegyzőkönyvet kell készíteni.
3. Az ellenőrzés rendjét, a védjegyhasználó ellenőrzéshez történő hozzájárulását a védjegyhasználati szerződésben rögzíteni kell.
4. A védjegyjogosult a védjegyhasználati szerződés lejártakor köteles ellenőrizni, a védjegyhasználati szerződésben foglaltak betartását.

**Védjegyhasználati jog megsértése**

1. A védjegyhasználati szerződés megszegése esetén az abban foglalt szankciókat kell alkalmazni.
2. A védjegyjogosult az NPTB javaslata alapján a védjegyhasználót a védjegyhasználati pályázati eljárásból – a szerződésszegés súlyától függően – legalább egy, legfeljebb öt évre terjedő időtartamra kizárhatja.

**Védjegyhasználati szerződés meghosszabbítása**

1. A védjegyhasználati szerződés lejártát megelőzően a védjegyhasználó a szerződésben foglaltak szerint kérheti annak meghosszabbítását a védjegyjogosulttól.
2. A védjegyjogosult a szerződés meghosszabbításáról az NPTB javaslata alapján dönt.

**Védjegyhasználati jog megszűnése**

1. Védjegyhasználati szerződést legkevesebb egy, legfeljebb öt évre lehet kötni.
2. A védjegyhasználati jog megszűnik, ha a Védjegyhasználó a védjegy használatáról bármilyen okból lemond.
3. A védjegyhasználati szerződést az abban foglaltak szerint lehet megszüntetni.

**Mellékletek:**

1. sz. melléklet – Nemzeti Parki Termék védjegy

2a. sz. melléklet – Védjegyhasználati kérelem szolgáltatásokra

2b. sz. melléklet – Védjegyhasználati kérelem élelmiszer termékekre

2c. sz. melléklet – Védjegyhasználati kérelem bor és pálinka termékekre

2d. sz. melléklet – Védjegyhasználati kérelem kézműves szolgáltatásokra

3. sz. melléklet – Árujegyzék

4. sz. melléklet – Védjegyhasználati szerződésminta

5. sz. melléklet – Gyártmánylap

Őriszentpéter, 2024.09.02.